এ’বইয়ের কৈফিয়তটা লেখকের ভাষ্যেই জানা গেল যে তাঁর আবাল্য ‘ডুয়েল’ সম্বন্ধে আগ্রহ ছিল (কেন?)। অনেক পরে অধ্যাপক অবন্তীকুমার সান্যাল ও পল্লব সেনগুপ্ত মশায়ের দু’টি নিবন্ধ পড়ে উনি এই বইটে নামিয়ে দিয়েছেন। না-ইতিহাসের চূড়ান্ত! কোন্‌গোত্রে ফেলা যায় এ’বইকে? ইতিহাস তো নয়ই, না-ইতিহাস ভিত্তিক গপ্প কাহিনি। ডিরোজিওর পড়ানোর পদ্ধতির ওপর কোনো প্রামাণ্য গ্রন্থ আজও চোখে পড়েনি। কী জাদুকাঠিতে উনি একটা প্রজন্মকে চাগিয়ে তুলেছিলেন তা জানার আগ্রহ আপামর পাঠকের। ঠিক এইখানে সুড়সুড়ি দিয়ে প্রকাশক যে বইখানি নিরীহ পাঠকের হাতে তুলে দিলেন, তাতে লোক ঠকানো বৈ আর কিছু হল না।